Reën vir stryd tussen Bokke en All Blacks voorspelDie All Blacks doen die haka voor hul wedstryd teen Tonga op 7 September. Foto: (Andrew Cornaga/Photosport via AP) Wat gebeur as dit Saterdag in Jokohama in Japan in die Wêreldbeker-wedstryd tussen die Springbokke en All Blacks reën? Watter span sal die vinnigste by die toestande kan aanpas, dit onder die knie kry? Daar word gesê dat die All Blacks beter as enige ander span in die Suidelike Halfrond op ŉ nat veld kan aanpas, omdat hulle van jongs af in sulke toestande speel. Maar vra my, hulle haat dit om in reën te speel, want dit kan ŉ demper daarop plaas om hardlooprugby te speel, om hul teenaanvalle te loods, om die bal te rek. Volgens die weervoorspellers is daar ŉ 60%-kans dat dit Saterdag in Jokohama kan reën en dat die temperatuur 20 ˚C sal wees. Dit kan in die Bokke se guns wees, want hulle maak al hoe meer op Faf de Klerk se hoë hangskoppe staat. Handré Pollard lê ook die skoen gereeld in en Willie le Roux maak van agter af seker dat hy die bal diep in die teenstanders se gebied skop. Maar moet vir geen oomblik dink dat die All Blacks ook nie die skoen inlê nie. Gaan kyk maar na die statistieke, Aaron Smith en Richie Mo’unga skop net soveel soos die Bokke, hoewel dalk ŉ bietjie meer akkuraat en takties in die kol. As De Klerk nie akkuraat genoeg is nie en as hy te diep of te vlak skop, kan dit die Bokke duur te staan kom, want dan word besit weggegee en maak dit die deur oop vir die All Blacks om met teenaanvalle die Bokke se verdedigingspatroon onder druk te plaas. Reën was nog altyd ŉ gelykmaker, maar soms ook ŉ span se grootste vyand. Die Springbokke na hul wedstryd teen Japan op 6 September. Foto: (AP Photo/Shuji Kajiyama) In 1998, toe die Springbokke nog Curriebekerrugby gespeel het, was Griekwaland-Wes op die kruin van die golf. Onder André Markgraaff en sy adjudant, Swys de Bruin, het die Poubloues bo-aan die puntelys ná die groeprondes van die Curriebekerreeks geëindig. Hulle het die Blou Bulle (18 – 15), Natal Sharks (23 – 17), Cheetahs (48 – 28), Goue Leeus (36 – 16) en Pumas (64 – 7) geklop. Hulle het uiters vaardige en vindingryke spelers soos Robert Markram, Lourens Venter, Jearus Nicholas, Boeta Wessels, Gaffie du Toit, Dave von Hoesslin, Albert van den Berg en Philip Smit gehad. Hulle het drieë by die dosyne gedruk en waar die halfeind diep in Oktober in Kimberley teen die Westelike Provinsie gespeel moes word, was die hitte en harde veld hul grootste bondgenote. Die tafel was gedek om die WP van hul voete af te hardloop. Maar toe begin dit die Vrydag voor die halfeindstryd reën, en dit reën en reën. Die WP het maklik met 27 – 11 gewen. Wat gaan Saterdag gebeur as dit ook reën?